text: Hærværksmænd meldte sig selv til politiet
  28 april 2012 kl. 15.37
  Efter TV SYD fredag kunne vise overvågningsbilleder af to mænd, der begik hærværk mod skulpturer i Horsens, har de to nu meldt sig selv til politiet.
  To unge mænd har tilstået, at de udøvede hærværk mod den kendte kunstner Bjørn Nørgaards værk "Menneskemuren" foran Horsens Kunstmuseum.
  Gerningen blev fanget af et overvågningskamera. 
  Mændene på 23 og 24 år skal nu afhøres af politiet i næste uge. 
  Leder af Horsens Kunstmuseum, Claus Hagedorn-Olsen siger til Horsens Folkeblad, at han endnu ikke har overblik over, hvad det vil koste at reparere kunstværket.
  